ྒྱུད་ཚུན་ཆད་བརླག་པར་གྱིས།  ། ཞེས་བསྐུལ་ཞིང་མཇུག་ཏུ་མངའ་གསོལ་བྱ་ཚུལ་ནི།  ཀྱེཿསྟོན་པ་མཚུངས་མེད་ཤཱཀྱའི་རྒྱལ་པོ་ཡི།  ། བསྟན་པ་བསྲུང་བའི་སྡེ་དཔོན་ཀུན་གྱི་རྗེ།  ། སངས་རྒྱས་གསུང་གསང་མ་ལུས་འཛིན་མཛད་པའི།  ། དཔལ་ལྡན་བླ་མའི་ངོ་བོར་མངའ་གསོལ་ལོ།  ། ཇི་བཞིན་བསྒྲུབ་ལ་དངོས་གྲུབ་མཆོག་སྩོལ་ཞིང་།  ། གསང་སྔགས་རིག་སྔགས་ནུས་པ་འཛིན་མཛད་པ།  ། སྐུ་བཞིའི་བདག་ཉིད་གྲུབ་པ་ཀུན་གྱི་གཙོ།  ། ཡི་དམ་ལྷ་ཚོགས་ངོ་བོར་མངའ་གསོལ་ལོ།  ། བསྟན་ལ་གནོད་བྱེད་འདུལ་ལ་ཐོགས་མེད་ཅིང་།  ། བསྟན་པ་བསྟན་འཛིན་བུ་བཞིན་བསྲུང་བའི་ཕུལ།  ། བླང་དོར་གསལ་བར་སྟོན་པའི་སྒྲོན་མེ་མཆོག། ཆོས་སྲུངས་ཀུན་གྱི་གཙོ་བོར་མངའ་གསོལ་ལོ།  ། སྲིད་པ་གསུམ་གྱི་སྐྱེ་འགྲོ་མ་ལུས་པའི།  ། སྲོག་དབུགས་ཅིག་ཅར་འཐུང་བའི་མཐུ་སྟོབས་ཅན།  ། གནམ་སའི་ཞལ་ནས་ལྗགས་ཀྱི་གློག་འཕྲེང་འཁྱུག། སྐྱེ་འགྲོའི་སྲོག་གི་བདག་པོར་མངའ་གསོལ་ལོ།  ། ཆོས་ཀྱི་རྒྱལ་པོ་བློ་བཟང་གྲགས་པ་ཡི།  ། བསྟན་པ་བསྲུང་ཞིང་སྐྱོང་བའི་མཐུ་སྟོབས་ཅན།  ། བསྟན་འཛིན་ཀུན་གྱི་བར་གཅོད་སེལ་མཛད་པའི།  ། བསྟན་པའི་སྲོག་ཤིང་དཔའ་བོར་མངའ་གསོལ་ལོ།  ། བདག་དང་འཁོར་ཚོགས་དགོན་གནས་བཅས་པ་རྣམས།  ། དེང་ནས་བཟུང་སྟེ་བྱང་ཆུབ་སྙིང་པོའི་བར།  ། ཁྱོད་ལ་གཉེར་དུ་གཏད་དོ་དུས་རྟག་ཏུ།  ། བསྲུང་ཞིང་སྐྱོབ་ལ་གཡེལ་བ་མེད་པར་མཛོད།  ། ཅེས་བྱའོ།  ། བཀྲ་ཤིས་ནི།  ཨོཾ།  ཆོས་དབྱིངས་ཞི་བ་ཆེན་པོའི་ངང་ཉིད་ལས།  ། གང་འདུལ་རང་རང་གཟུགས་ཀྱི་སྐུར་སྟོན་པ།  ། ཐུགས་རྗེའི་མཁའ་ལ་མཁྱེན་བརྩེའི་ཆར་སྤྲིན་ཅན།  ། དཔལ་ལྡན་བླ་མ་རྣམས་ཀྱི་བཀྲ་ཤིས་ཤོག། དངོས་གྲུབ་རླབས་ཕྲེང་བྱེ་བ་འཁྲིགས་པའི་ཀློང་།  ། སྐུ་གསུམ་རིན་ཆེན་ནོར་བུའི་འོད་ཟེར་ཅན།  ། ངེས་དོན་བདེ་ཆེན་རྒྱ་མཚོའི་བཅུད་འབྱིན་པ།  ། ཡི་དམ་ལྷ་ཚོགས་རྣམས་ཀྱི་བཀྲ་ཤིས་ཤོག། བསྟན་དང་བསྟན་འཛིན་མ་ལུས་བུ་བཞིན་སྐྱོང་།  ། བསྟན་དགྲ་དམ་ཉམས་ཐམས་ཅད་རྩད་ནས་འབྱིན།  ། མཐུ་སྟོབས་ནུས་པ་ཐོགས་པ་མེད་པ་ཡི།  ། ཆོས་སྐྱོང་སྲུང་མ་རྣམས་ཀྱི་བཀྲ་ཤིས་ཤོག། ཁྱད་པར་བདག་ཅག་བསྲུང་ཞིང་སྐྱོང་བའི་གཙོ།  ། གནོད་སྦྱིན་དམག་ཚོགས་བྱེ་བའི་མངའ་བདག་ཆེ།  ། རྒྱལ་ཆེན་མཐུ་སྟོབས་དབང་ཕྱུག་ཡང་དག་ཤེས།  ། འཁོར་དང་བཅས་པ་རྣམས་ཀྱི་བཀྲ་ཤིས་ཤོག། ལོ་བརྒྱ་འཚོ་ཞིང་སོགས་བྱའོ།  ། ཞེས་རི་ཁུད་ཆོས་བདག་ཡང་དག་ཤེས་ཀྱི་བསྐུལ་མངའ་གསོལ་བཀྲ་ཤིས་དང་བཅས་པ་འདི་ནི་དཀའ་བཅུ་ཡེ་ཤེས་བཀྲ་ཤིས་ཀྱིས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་བྲིས་པ་དགེ་ལེགས་སུ་གྱུར་ཅིག།  ། །  ༈ན་མོ་བཛྲ་བྷཻ་ར་ཝཱ་(༥༣)ཡ།  འདིར་བསྟན་སྲུངས་གཙོ་བོ་རྡོ་རྗེ་རབ་བརྟན་མར་མཆོད་གཏོར་འདོར་བསྡུས་འབུལ་བར་འདོད་པས།  ཡིད་དང་མཐུན་པའི་གནས་སུ་མཆོད་གཏོར་དམ་རྫས་སྤྱན་གཟིགས་རྣམས་ཚར་དུ་དངར།  ཧྲཱིཿཥྚྲཱིཿས་བསངས།  སྭ་བྷཱ་ཝས་སྟོང་པར་སྦྱངས།  སྟོང་པའི་ངང་ལས་ཨཱཿལས་བྱུང་བའི་ཐོད་པ་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་གཏོར་མ་ངོ་བོ་ཡེ་ཤེས་ལ།  རྣམ་པ་དགྲ་བགེགས་བསྒྲལ་བའི་ཤ་ཁྲག་གི་རྒྱ་མཚོ་ཆེན་པོར་གྱུར།  ཨོཾ་ཨཱཿཧཱུཾ།  ལན་གསུམ་གྱིས་བྱིན་གྱིས་བརླབས།  དངོས་གཞི་ནི་དམིགས་པ་བརྟན་པོས།

༈མདུན་གྱི་ནམ་མཁར་འཇིགས་རུང་མཁར་གྱི་ནང་།  ། རླུང་ནག་འཚུབ་མའི་གུར་དབུས་དྲེའུ་རྟའི་སྟེང་།  ། མ་གཅིག་འདོད་ཁམས་དབང་ཕྱུག་རབ་བརྟན་མ།  ། མུན་མདངས་དང་འདྲེས་རཀྟའི་ཁ་དོག་འབར།  ། ཕྱག་གཡས་རལ་གྲི་དགྲ་བགེགས་སྐེ་ལ་འཕྱར།  ། ཕྱག་གཡོན་ཐོད་ཁྲག་མཆན་ཁུང་ནེ་རྐྱལ་བསྣམས།  ། རྨ་བྱའི་ཐུལ་པ་གྱོན་ཅིང་སྟག་ལྤགས་འཕྱང་།  ། རེ་ལྡེའི་གོས་ཅན་འཁོར་ཚོགས་རྒྱ་མཚོས་བསྐོར།  ། སྤྱི་བོར་ཨོཾ་དཀར་མགྲིན་པར་ཨཱཿདམར་པོ།  ། ཐུགས་ཀར་ཧཱུཾ་ཡིག་གིས་མཚན་འོད་ཟེར་གྱིས།  ། རང་བཞིན་གནས་ནས་བསྒོམ་པ་དང་འདྲ་བའི།  ། ཡེ་ཤེས་སྤྱན་དྲངས་དབྱེར་མེད་རོ་གཅིག་གྱུར།  ། དགྲ་བགེགས་སྙིང་ཁྲག་མིག་སྣ་ཤ་ཆེན་སྤོས།  ། ཞུན་ཆེན་སྒྲོན་མེ་མཁྲིས་པའི་དྲི་ཆབ་དང་།  ། ཤ་རུས་ཞལ་ཟས་རྐང་གླིང་རོལ་མོའི་སྒྲ།  ། ནམ་མཁའི་ཁྱོན་ཀུན་གང་བའི་སྤྱན་གཟིགས་ཀྱིས།  ། རབ་བརྟན་ལྷ་མོ་འཁོར་བཅས་ཐུགས་དམ་བསྐངས།  ། ཤ་ཟ་མཁའ་འགྲོ་བྱེ་བའི་ཐུགས་དམ་བསྐངས།  ། སྲོག་གཅོད་གྱིང་མང་ཚོགས་ཀྱི་ཐུགས་དམ་བསྐངས།  ། ཐུགས་དམ་སྐོངས་ལ་བདག་གི་དོན་ཀུན་སྒྲུབས།  ། དཔལ་ལྡན་རྡོ་རྗེ་རབ་བརྟན་མའི་ལྷ་ཚོགས་འཁོར་དང་བཅས་པ་རྣམས་ཀྱི་ལྗགས་ཧཱུཾ་ལས་སྐྱེས་པའི་རྡོ་རྗེ་རྩེ་གཅིག་པ་འོད་ཀྱི་སྦུ་གུ་ཅན་གྱིས་གཏོར་མའི་བཅུད་ཐམས་ཅད་དྲངས་ཏེ་གསོལ་བར་གྱུར་པར་བསམས་ལ།  ཨོཾ་མཧཱ་དེ་ཝི་རེ་མ་ཏཱི་མཾ་ས་ཙིཏྟ་གཽ་རོ་ཙ་ན་བ་སུ་ཏ་པྲོ་ཏ་ལ་ཨ་ན་ཙན་ཁ་ཁ་ཁཱ་ཧི་ཁཱ་ཧི།  ཞེས་ལན་བདུན་གྱིས་གཏོར་མ་ཕུལ།  ཨོཾ་མཧཱ་དེ་ཝི་རེ་མ་ཏཱི་ས་པ་རི་ཝཱ་ར་ཨརྒྷཾ་ནས་ཤཔྟའི་བར་གྱིས་མཆོད།  བཟླས་སྔགས་ལ།  ཨོཾ་ཨཱཿཧཱུཾ།  བཏགས་ལ་ནང་མཆོད་ཀྱང་དབུལ།  ལྷ་མོའི་ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ།  ཀཾ་སྨུག་ནག་གི་མཐར་སྔགས་ཀྱིས་བསྐོར་བ་ལས་འོད་ཟེར་འཕྲོས་ཅི་འདོད་པའི་ལས་བསྒྲུབ་པར་བསམས་ལ།  སྙིང་ཁ་རཾ་ས་མོ་དུ་ཤེ།  ཡ་མོ་དུ་ཤེ།  ཁ་ལ་ས་མོ་དུ་ཤེ།  ཨོཾ་ནཱ་ག་དུང་དུང་།  ནཱ་ག་ཏི།  མ་མ་དུང་དུང་སྭཱ་ཧཱ།  ཞེས་གང་མང་བཟླས།  ཡིག་བརྒྱས་ལྷག་ཆད་བསྐངས་ཏེ།  ཡང་སྔར་ལྟར་གཏོར་མ་ཕུལ་ལ།  བྷྱཽཿམ་གཅིག་འདོད་པ་ཁམས་ཀྱི་གཙོ།  ། རབ་བརྟན་ལྷ་མོ་འཁོར་བཅས་ལ།  ། རྣལ་འབྱོར་མཐུ་རྩལ་སྤེལ་པའི་ཕྱིར།  ། དུང་བའི་སེམས་ཀྱིས་བསྟོད་པར་བྱ།  ། མུན་པའི་མདངས་འདྲེས་རཀྟའི་མདོག། རལ་གྲི་ཐོད་ཁྲག་ནེ་ལེའི་རྐྱལ།  ། ཐོགས་ཤིང་རྨ་བྱའི་ཐུལ་པ་ཅན།  ། དྲེའུ་རྟ་ཞོན་པ་ཁྱོད་ལ་བསྟོད།  ། མདུན་ནས་མིང་པོ་ཀླུ་ཆེན་དང་།  ། རྗེས་རྒྱུག་ལས་མཁན་ཀླུ་བདུད་ནག། ཆུ་སྲིན་གདོང་ཅན་འགྲོས་བྱེད་མ།  ། འབྲོག་སྨན་བ་གླང་དྲེད་སྣ་མ།  ། ཁྲི་སྨན་ལྡེམ་ཕྲུག་ཞལ་ཉ་མོ།  ། རལ་པ་གཏུམ་ཆེན་རྔམས་པ་མོ།  ། རྡོ་རྗེ་མཁའ་ལ་བཞད་པ་མོ།  ། ལ་སོགས་འཁོར་ཚོགས་རྒྱ་མཚོར་བསྟོད།  ། མ་གཅིག་ལྷ་མོ་འཁོར་བཅས་ཀྱིས།  ། ཤ་ཁྲག་དམར་གཏོར་འདི་བཞེས་ལ།  ། མི་མཐུན་རྐྱེན་དང་བར་ཆད་སོལ།  ། འདོད་དོན་(༥༤)མ་ལུས་ཡིད་བཞིན་སྒྲུབས།  ། ཞེས་བསྟོད་དེ་འཕྲིན་ལས་བཅོལ་ལ་ཡེ་ཤེས་པ་བརྟན་བཞུགས་བྱའོ།  ། ཞེས་རྡོ་རྗེ་རབ་བརྟན་མའི་གསོལ་མཆོད་མདོར་བསྡུས་འདི་ནི་རྗེ་དྲུང་དཔལ་ལྡན་བཟང་པོས་བསྐུལ་བ་ལྟར་༧གཤིན་རྗེ་གཤེད་ཀྱི་རྣལ་འབྱོར་པ་ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །  ༈ན་མོ་གུ་རུ་བཛྲ་བྷཻ་ར་ཝཱ་ཡ།  འདིར་དཔལ་ལྡན་དམག་ཟོར་གྱི་རྒྱལ་མོ་དང་ཆོས་སྐྱོང་ཆེན་པོ་དྲེགས་པ་ལྕམ་སྲིང་ལ་འཕྲིན་འཆོལ་བྱེད་པར་འདོད་པས་ཡིད་དང་མཐུན་པའི་གནས་སུ་མཆོད་གཏོར་བཤམས་ནས།  བྷྱཽཿབདག་གི་མ་གཅིག་སྲིང་གི་གཙོ།  ། དཔལ་གྱི་ལྷ་མོ་རེ་མ་ཏཱི།  ། རྟེན་འདིར་བྱོན་ལ་བརྟན་པར་བཞུགས།  ། རྣལ་འབྱོར་བཅོལ་བའི་ལས་ཀུན་སྒྲུབས།  ། དམ་རྫས་རྒྱན་གྱི་གཏོར་མ་འདི།  ། ལེགས་པར་བཞེས་ལ་སྔོན་དུས་ཀྱི།  ། ནོངས་པ་མ་ལུས་བཟོད་མཛད་ནས།  ། རྟག་ཏུ་སྟོང་གྲོགས་གཉན་པོ་མཛོད།  ། རྣལ་འབྱོར་དཔོན་སློབ་འཁོར་བཅས་ལ།  ། བར་དུ་གཅོད་པའི་ཚོགས་ཐམས་ཅད།  ། ཐལ་བའི་རྡུལ་དུ་རློག་པ་དང་།  ། དགེ་ལེགས་མ་ལུས་ཆར་དུ་བསྙིལ།  ། ཞེས་དང་།  ཆོས་སྐྱོང་ཆེན་པོ་དྲེགས་པ་ལྕམ་སྲིང་ལ།  ཀྱཻཿདབང་ལྡན་དུར་ཁྲོད་དམར་པོ་ནས།  ། གཏུམ་དྲག་རྔམས་པའི་ལྕམ་སྲིང་ཆེ།  ། འདིར་བྱོན་རྟེན་འདིར་བརྟན་པར་བཞུགས།  ། རྣལ་འབྱོར་བཅོལ་བའི་ལས་ཀུན་སྒྲུབས།  ། ཤ་ཁྲག་དམར་གྱི་གཏོར་མ་འདི།  ། བཞེས་ལ་བར་གཅོད་ཀུན་ཞི་ཞིང་།  ། ཇི་ལྟར་བཅོལ་བའི་འཕྲིན་ལས་རྣམས།  ། ལེགས་པར་སྒྲུབས་ཤིག་སྲོག་བདག་ཆེ།  ། བདག་ཅག་དཔོན་སློབ་ཡོན་མཆོད་ལ།  ། མི་མཐུན་རྐྱེན་དང་བར་གཅོད་སོལ།  ། མཐུན་པའི་དངོས་གྲུབ་མ་ལུས་སྩོལ།  ། འཁོར་དང་བསྟན་པ་ལོངས་སྤྱོད་རྣམས།  ། རྒྱས་པར་མཛོད་ཅིག་སྲོག་བདག་ཆེ།  ། ཞེས་ལྷ་བེག་གཉིས་ཀྱི་གཏོར་འབུལ་འཕྲིན་བཅོལ་མདོར་བསྡུས་པ་འདི་བདེ་བ་ཅན་གྱི་མི་ཚན་གྱིས་ལྷ་མཆོག་གཉིས་ཀྱི་ཐང་སྐུ་བཞེངས་པའི་རྒྱབ་ཡིག་དང་ཚོགས་འདོན་དུ་དམིགས་ནས་ཚེ་དང་ལྡན་པ་བློ་བཟང་སྦྱིན་པས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །  ༈ན་མོ་བཛྲ་བྷཻ་ར་ཝཱ་ཡ།  དུས་གསུམ་རྒྱལ་བ་ཀུན་གྱི་ཡུམ་གཅིག་པུ།  ། དབྱངས་ཅན་ལྷ་མོ་དྲག་མོའི་སྐུར་བཞེངས་མ།  ། མ་གཅིག་འདོད་པ་ཁམས་ཀྱི་དབང་ཕྱུག་ཆེ།  ། མཆོད་ཅིང་བསྟོད་པའི་རིམ་པ་འདྲི་བར་བྱ།  ། འདིར་མ་གཅིག་འདོད་པ་ཁམས་ཀྱི་དབང་ཕྱུག་མ་མཆོད་ཅིང་བསྟོད་པའི་རིམ་པ་ཉམས་སུ་ལེན་པར་འདོད་པས།  མཆོད་གཏོར་རྣམས་བཤམས།  རང་ཡི་དམ་ལྷའི་རྣལ་འབྱོར་ལ་གནས་ནས་དམིགས་པ་བརྟན་པོས།  བྷྱཽཿའདོད་པ་ཁམས་ཀྱི་དབང་ཕྱུག་མ།  ། དཔལ་ལྡན་གཉན་གྱི་རེ་མ་ཏཱི།  ། བསྟན་པ་ཡོངས་ཀྱི་སྲུངས་མའི་གཙོ།  ། བྱང་ཤར་མཚམས་ནས་གནས་འདིར་གཤེགས།  ། མ་ཡི་ནང་ནས་སྲིང་གཅིག་མ།  ། ཁྱོད་ནི་བདག་གི་ལྷ་མོ་སྟེ།  ། བྷྱཽཿཞེས་རྣལ་འབྱོར་འབོད་པའི་ཚེ།  ། དགོངས་པ་མ་གཡེལ་གཤེགས་སུ་གསོལ།  ། ཁྲག་དང་ཞག་དང་རླུང་འཁྲུག་པའི།  ། གདན་དང་གུར་གྱི་ཁང་པ་ན།  ། དྲེའུ་མོ་ཞོན་ནས་རྒྱུག་བྱེད་མ།  ། ལྷ་མོ་ཁྱོད་ནི་བདག་གི་མ།  ། ཉི་མ་ཟླ་བའི་རྒྱན་ཆ་ཅན།  ། ཐལ་བ་ཞག་གི་སོར་རིས་གྱོན།  ། རེ་ལྡེ་སྟག་ལྤགས་རབ་དཀྲིས་མ།  ། བེ་ཅོན་ནལ་ཐོད་འཛིན་ཅིང་བཞུགས།  ། གདུག་པའི་འཁོར་ཚོགས་རྒྱ་མཚོ་ཡང་།  ། རང་རང་འཇིགས་པའི་ཆ་ལུགས་ཅན།  ། མཚོན་ཆ་སྣ་ཚོགས་ལག་ཐོགས་ནས།  ། བདག་ལ་དགྱེས་ཤིང་བརྟན་པར་བཞུགས།  ། བྷྱཽཿབྷྱཽཿབྷྱཽཿཁྲག་ཚིལ་རྐང་དང་ནལ་བུའི་ཤ། ཀླད་པ་ཐིག་ལེ་རཀྟའི་མཚོ།  ། དཔལ་ལྡན་ཁྱོད་ལ་འབུལ་ལགས་ཀྱི།  ། བསྟན་པ་བསྲུང་ཕྱིར་(༥༥)བཞེས་སུ་གསོལ།  ། ས་ལེ་སྦྲམ་དང་དངུལ་མན་ཤེལ།  ། གླང་གོ་རྟ་དང་དྲེའུ་ཚོགས།  ། སེངྒེ་སྟག་དང་གཅན་གཟན་རྣམས།  ། དམག་ཟོར་རྒྱལ་མོ་མཉེས་ཕྱིར་འབུལ།  ། རླུང་ནག་འཚུབ་མའི་གུར་ཁང་དང་།  ། ནམ་མཁའི་འབྲུག་དང་གློག་གི་ཚོགས།  ། གནམ་ལྕགས་རལ་གྲི་མདའ་བོ་ཆེ།  ། རྒྱལ་བའི་སྲིང་གཅིག་མཉེས་ཕྱིར་འབུལ།  ། ནད་རྐྱལ་མཚོན་གྱི་གྲུ་གུ་དང་།  ། བདུད་ཀྱི་ཁྲམ་ཤིང་ཤོ་རྡེའུ།  ། ཉི་ཟླ་ཐལ་བ་སེངྒེ་སྦྲུལ།  ། སྟག་ལྤགས་རེ་ལྡེའི་གོས་ཀྱིས་མཆོད།  ། དཔལ་ལྡན་ལྷ་མོ་འཁོར་དང་བཅས་པའི་ལྗགས་འོད་ཟེར་གྱི་སྦུ་གུས་གཏོར་མའི་བཅུད་ཐམས་ཅད་དྲངས་ཏེ་གསོལ་བར་གྱུར།  ཨོཾ་ཀཱ་ལི་དེ་ཝི་ས་པ་རི་ཝཱ་ར་ཨི་དཾ་བ་ལ་ཏ་ཁ་ཁ།  ཁཱ་ཧི་ཁཱ་ཧི།  ལན་བདུན་གྱིས་གཏོར་མ་ཕུལ།  ཨརྒྷཾ་སོགས་ཀྱིས་མཆོད།  བྷྱཽཿནམ་མཁའི་ཁམས་ཀྱི་དཔལ་མོ་བཙན།  ། བྱང་ཤར་མཚམས་ཀྱི་རེ་མ་ཏཱི།  ། གློག་ལྟར་འཁྱུག་པའི་རྫུ་འཕྲུལ་ཅན།  ། དཔལ་མོ་ཁྱོད་ལ་བསྟོད་པར་བགྱི།  ། དབྱར་གྱི་རྔ་ལྟར་ཧ་ཧ་སྒྲོག། ཆར་སྤྲིན་སེར་བ་གློག་གི་གོས།  ། གྱོན་ཅིང་ནམ་མཁའི་ཁམས་ལ་རྒྱུག། སྲིད་གསུམ་བདག་མོ་ཁྱོད་ལ་བསྟོད།  ། སྔོ་སངས་ལང་ཚོ་དར་བའི་བཞིན།  ། གསལ་ལྟར་ཁ་དོག་སྔོན་པོ་ཅན།  ། སྒྲུབ་པ་པོ་ལ་རབ་དགྱེས་མ།  ། འཁོར་དང་བཅས་ལ་བསྟོད་པར་བགྱི།  ། སྟོབས་དང་རྩལ་གྱི་དབང་ཕྱུག་མ།  ། སྲིད་གསུམ་ཟ་བར་ནུས་མ་ཁྱོད།  ། བདག་དང་བསྟན་ལ་སྡང་བ་ཡི།  ། གདུག་པའི་དགྲ་བོའི་སྟེང་དུ་ཆོས།  ། གསལ་ཤིང་འབར་བ་ལ་བསྐྱོན་ནས།  ། དབྱུག་པ་ནག་པོས་རྒྱབ་ནས་བརྡུངས།  ། ཞགས་པས་ཆིངས་ཤིག་ལྕགས་ཀྱུས་དྲོངས།  ། རལ་གྲི་འབར་བའི་ཚོགས་ཀྱིས་གཏུབ།  ། ཤ་དང་རུས་པ་ཁྲག་ཀླད་རྒྱུ།  ། རྐང་དང་ཚིལ་དང་སྙིང་རྣམས་ཟོ།  ། གཽ་རོ་ཙ་ན་ཞིབ་བྱས་ཏེ།  ། རྣམ་ཤེས་ཁྱོད་ཀྱི་སྙིང་ཁར་བསྟིམ།  ། ཟློག་ཅིག་བར་གཅོད་མ་ལུས་བཟློག། སྒྱུར་ཞིག་ཁྲམ་ཁ་དགྲ་ལ་བསྒྱུར།  ། རྒྱས་པར་མཛོད་ཅིག་རྣལ་འབྱོར་པའི།  ། ཚེ་དང་བསོད་ནམས་རྒྱས་པར་མཛོད།  ། ཅེས་དང་།  གཞན་ཡང་ཇི་ལྟར་འདོད་པའི་འཕྲིན་ལས་བཅོལ་ཞིང་གསོལ་བ་བཏབ་སྟེ་ཡེ་ཤེས་པ་བརྟན་བཞུགས་དང་གཤེགས་གསོལ་གང་རིགས་བྱའོ།  ། ཞེས་པ་འདི་ནི་སྲད་ནོར་བུ་ཆོས་འཁོར་བ་རྣམས་ཀྱིས་འདི་ལྟ་བུ་ཞིག་དགོས་ཞེས་བསྐུལ་བ་ལྟར་